Það er leikið flestum fótboltadeildum Evrópu um páskahelgina. Englandsmeistarar Liverpool unnu 3-0 sigur á Arsenal í ensku úrvalsdeildinni í gærkvöld.
Eftir markalausan fyrri hálfleik breyttist leikurinn þegar portúgalski framherjinn Diego Jota kom inn á sem varamaður fyrir Liverpool á 61. mínútu. Hann skoraði tvö mörk og Mohamed Salah eitt í 3-0 sigri Liverpool á Arsenal. Liverpool færðist með sigrinum upp í 5. sæti og hefur þar 49 stig eftir 30 leiki, tveimur stigum minna en Chelsea í fjórða sætinu. Fjögur efstu sætin í deildinni gefa þátttökurétt í Meistaradeild Evrópu á næstu leiktíð. Það er líklega orðið helsta takmark Liverpool núna, enda getur liðið ekki lengur varið Englandsmeistaratitil sinn frá því í fyrra. Manchester City sem trónir á toppi ensku úrvalsdeildarinnar hefur 25 stigum meira en Liverpool og aðeins 24 stig eftir í pottinum fyrir Liverpool.
Línur eru farnar að skýrast í toppbaráttu fleiri af stóru fótboltadeildunum í Evrópu. Leon Goretzka tryggði Bayern München 1-0 sigur á Leipzig í uppgjöri tveggja efstu liðanna í Þýskalandi í gær. Bayern hefur eftir sigurinn sjö stiga forkost á Leipzig. Á Ítalíu jók Inter Mílanó forskot sitt á toppnum í átta stig með 1-0 sigri á Bologna. Romelu Lukaku skoraði sigurmark Inter. Í Frakklandi hafði Lille betur í toppslagnum á móti París Saint Germain. Jonathan David skoraði sigurmark Lille í 1-0 sigri í París. Lille hefur 66 stig á toppnum en PSG 63 stig í 2. sæti. Í Hollandi er Ajax í góðri stöðu með átta stiga forskot á toppnum á AZ Alkmaar sem er í öðru sæti, auk þess að Ajax á tvo leiki til góða. AZ vann 1-0 sigur á Willem II í gærkvöld. Albert Guðmundsson skoraði sigurmark AZ í leiknum. Á Spáni er ennþá þriggja liða barátta um meistaratitilinn. Atlético Madríd er á toppnum með 66 stig eftir 28 leiki, Real Madríd komst upp í 2. sætið með 2-0 sigri á Eibar í gærkvöld. Real hefur 63 stig en hefur leikið einum leik meira en Atlético og Barcelona sem er í þriðja sætinu. Börsungar hafa 62 stig.